DIÁKHANG | MŰHELYTERV
Dilemma labor
„Állj bele!” - Iskolai dilemmák több nézőpontból
1. Alapadatok
	Műhely címe
	Dilemma labor

	Rövid alcím / fókusz
	„Állj bele!” - Érvek, ellenérvek és árnyalt álláspontok

	Műhelygazda(k)
	Felelős tanár: Mihálycsik László; diáksegítők: Brauner Hanna, Buku Angéla, Kis Anett, Vörös Enikő

	Korosztály / évfolyam
	9-12. évfolyam

	Javasolt csoportlétszám
	kb. 20-30 fő; 5-8 fős csoportok

	Szükséges tér
	Mozgatható asztalú tanterem

	Tervezett időtartam
	☒ 45 perc   ☐ 90 perc

	VOICE-kapcsolódás
	☐ V   ☒ O   ☐ I   ☐ C   ☐ E

	Egyéb feltétel
	Az állításokat a csoport életkorához és az iskola helyzetéhez érdemes előre kiválasztani.


2. A műhely célja
A műhely célja, hogy a diákok iskolával és oktatással kapcsolatos vitatható állításokat több nézőpontból vizsgáljanak meg. Ne csak a saját első reakciójukat mondják ki, hanem tudjanak érvet és ellenérvet keresni, meghallani mások indokait, és észrevenni, hogy ugyanaz a kérdés különböző helyzetekben másképp is megítélhető.
A foglalkozás nem azt keresi, kinek van igaza. A nyitottságot gyakoroltatja: képes vagyok-e komolyan venni egy tőlem eltérő álláspontot, és tudok-e úgy vitázni, hogy közben a másik ember véleményét is tiszteletben tartom.
A foglalkozás fő üzenete
„Nem kell ugyanúgy gondolkodnunk ahhoz, hogy értsük, miért gondolja a másik másképp.”
3. A műhely eredménye - „hangnyom”
A műhely végén minden csoport készít egy rövid dilemmalapot egy kiválasztott állításról.
az állítás;
2-3 legerősebb érv mellette;
2-3 legerősebb érv ellene;
egy „Attól függ, hogy…” mondat;
egy kérdés, amelyről szerintük érdemes lenne tovább beszélgetni.
A csoportok a végén egy „Ezt továbbvinnénk” jelöléssel megjelölhetik azt a dilemmát, amelyet szerintük érdemes lenne később tanár-diák párbeszédben folytatni.
4. Eszközök és előkészítés
	Szükséges eszközök
	A foglalkozás előtt előkészítendő

	Állításkártyák
	6-8, a csoporthoz illeszkedő állítás kiválasztása és kinyomtatása; egy 45 perces alkalmon ezek közül 3-4 mélyebb feldolgozása reális.

	MELLETTE / ELLENE / ATTÓL FÜGG feliratok
	A terem vagy asztalok jelölése

	A3 lap vagy dilemmalap csoportonként
	A hangnyom sablon előkészítése

	Filcek, tollak
	Csoportonként eszközök kikészítése

	Időmérő
	A váltások időpontjának előzetes megtervezése


5. A műhelyfoglalkozás részletes menete
Az időbontás a műhely saját logikájához igazodik. A részletes leírás célja, hogy a foglalkozás külön szóbeli magyarázat nélkül is megtartható legyen.
0-5 perc - Megérkezés és keretezés
Funkció: Biztonságos vitahelyzet és közös szabályok kialakítása.
Mit csinálnak a diákok?
Megismerik a műhely célját.
Elfogadják, hogy véleményt vitatunk, nem embert.
Tudják, hogy lehet passzolni, bizonytalannak maradni vagy véleményt változtatni.
Mit tesz a facilitátor?
„Ma nem azt fogjuk eldönteni, kinek van igaza. Azt próbáljuk ki, hogy ugyanazt a kérdést hányféleképpen lehet látni.”
Kérdezze meg: „Mitől lesz szerintetek egy vita olyan, ahol akkor is érdemes megszólalni, ha nem értünk egyet?”
5-10 perc - Gyors próbakör
Funkció: A módszer kipróbálása egy könnyebb állítással.
Mit csinálnak a diákok?
Elhelyezkednek a MELLETTE / ELLENE / ATTÓL FÜGG álláspont egyikénél.
2-3 tanuló röviden elmondja az indokát.
Mit tesz a facilitátor?
Egy könnyebb állítást olvas fel.
Nem kommentálja az álláspontot, hanem az indoklást kéri: „Mi az első okod?” „Milyen helyzetben lenne ez másképp?”
10-28 perc - Dilemmakörök
Funkció: Érvek és ellenérvek gyűjtése, a másik nézőpont kipróbálása.
Mit csinálnak a diákok?
5-8 fős csoportokban az előkészített 6-8 állításból 3-4-et dolgoznak fel mélyebben. Ha a csoport gyorsan halad, további állítás is bevonható.
Minden állításhoz keresnek legalább egy érvet mellette és egyet ellene, akkor is, ha személyesen mást gondolnak.
Megfogalmazzák, mi az a körülmény, amely megváltoztathatná a választ.
Mit tesz a facilitátor?
Állításonként kb. 4-5 percet ad.
Ha a csoport gyorsan lezárná a kérdést, visszakérdez: „Mi lehet a legerősebb érv a másik oldalon?”
Figyel arra, hogy ne egyetlen hang dominálja a csoportot.
28-38 perc - Egy dilemma mélyebben
Funkció: Egy kiválasztott állítás árnyalt feldolgozása.
Mit csinálnak a diákok?
Kiválasztják azt az állítást, amelynél a leginkább megoszlottak vagy változtak a vélemények.
Elkészítik a dilemmalapot: mellette, ellene, attól függ, továbbvivendő kérdés.
Mit tesz a facilitátor?
Kérdez: „Mi tette ezt a kérdést bonyolultabbá, mint elsőre gondoltátok?”
Nem kér végleges közös álláspontot.
38-45 perc - Megosztás és hangnyom
Funkció: A különböző nézőpontok láthatóvá tétele és továbbvihető kérdések kijelölése.
Mit csinálnak a diákok?
Csoportonként legfeljebb 1 percben bemutatják a választott dilemmát.
Egy „Ezt továbbvinnénk” jelölést tehetnek ahhoz a kérdéshez, amelyről szerintük érdemes lenne később is beszélni.
Mit tesz a facilitátor?
A közös mintázatokat foglalja össze, nem rangsorolja a véleményeket.
Elmondja, mi történik a megjelölt továbbvivendő kérdésekkel.
FACILITÁCIÓ, BIZTONSÁG ÉS ADAPTÁCIÓ
6. Facilitátori kérdések
Mi a legerősebb érv azok oldalán, akik nem úgy gondolkodnak, mint te?
Milyen helyzetben lehet igaz ez az állítás, és mikor nem?
Mi változtatná meg a véleményedet?
Mit kellene még tudnunk ahhoz, hogy felelősen döntsünk?
Mi az a pont, amiben a két oldal egyet tud érteni?
Milyen kérdést lenne érdemes továbbvinni ebből a vitából?
7. Mire figyeljen a facilitátor?
	Segíti a folyamatot, ha…
	Kerülendő…

	Az érvekre és indokokra kérdez.
	Saját véleményét helyes válaszként közölni.

	Megengedi a bizonytalanságot és a véleményváltozást.
	A „középen állókat” mindenáron meggyőzendő célpontként kezelni.

	Időt ad a csendesebb résztvevőknek is.
	Gúny, címkézés vagy személyeskedés.

	A vita során a helyzetet, nem a személyt teszi fókuszba.
	A többségi szavazást igazságként értelmezni.


8. Biztonság és inklúzió
A megszólalás önkéntes, lehet passzolni.
A bizonytalanság elfogadott álláspont.
Személyes történetet nem kell megosztani.
Konkrét tanár vagy diák helyett általános helyzetről beszélünk.
Ha egy állítás érzékeny témát érint, a facilitátor nem kér személyes példát.
9. Dokumentálás és visszacsatolás
A dilemmalapok név nélkül megőrizhetők vagy fotózhatók.
A „Ezt továbbvinnénk” jelölést kapó kérdésekből rövid lista készülhet a Diákhang-falra vagy későbbi tanár-diák beszélgetéshez.
A diákok kapjanak visszajelzést arról, hogy a továbbvitt kérdések közül melyek kerültek későbbi párbeszédbe.
10. Adaptáció
	Helyzet
	Javasolt módosítás

	Kisebb csoport
	Közös vita több idővel, kevesebb állítással.

	Nagyobb csoport
	Több párhuzamos kiscsoport és több állításkártya.

	Fiatalabb tanulók
	Konkrétabb, hétköznapi állítások használata.

	Idősebb tanulók
	Összetettebb intézményi és etikai dilemmák.

	Kevesebb idő
	3 állítás mélyebb feldolgozása a sok gyors állítás helyett.


DIÁKHANG közös minimum
	Önkéntes megszólalás • többféle részvételi mód • nincs elvárt „helyes válasz” • a facilitátor nem irányítja a véleményt • a tanulói gondolkodásnak marad dokumentálható nyoma • a továbbvitt felvetések visszacsatolást kapnak




Nyomtatható segédanyagok
Az alábbi oldalak külön is nyomtathatók és használhatók a műhelyhez.
A. Állításkártyák
A házi feladat több kárt okoz, mint hasznot.
Az iskolában fontosabb az együttműködés, mint a versengés.
A mesterséges intelligenciát szabadon kellene használni a tanulás során.
Csak akkor lehet eredményes a tanulás, ha a tanárok szigorúak.
Az iskola túl sok olyan dolgot tanít, amire az életben nincs szükség.
A kötelező olvasmányok helyett a diákoknak kellene kiválasztani, milyen irodalmi művekkel foglalkozzanak.
Az osztályzatok nem mutatják meg, mennyit tud a diák.
A késést nem kellene büntetni.
A tanulásnak szórakoztatónak kell lennie.
A diákoknak értékelniük kellene a tanárokat.
Ha később kezdődne a tanítás, a diákok jobban figyelnének az órákon.
A jó jegy fontosabb, mint a megszerzett tudás.
Jó, hogy kitiltották a telefonokat az iskolából.
Tanárnak és diáknak egyaránt joga van ahhoz, hogy rossz napja legyen.
Ha kedvelek egy tanárt, jobban odafigyelek az óráján.
Az online oktatás jobb a hagyományos tantermi óráknál.
Az iskolai egyenruha segítené az összetartozás érzését.
A bukásnak nincs nevelő hatása.
A sport ugyanolyan fontos tantárgy, mint a matematika.
B. Dilemmalap
Állítás: ______________________________
MELLETTE - 2-3 erős érv
ELLENE - 2-3 erős érv
ATTÓL FÜGG, HOGY…
Kérdés, amelyet továbbvinnénk: ______________________________
C. Facilitátori gyorssegédlet
Ne azt kérdezd, kinek van igaza, hanem azt, mi az indoka.
A bizonytalanság és a véleményváltozás rendben van.
Ha személyeskedés jelenik meg, tereld vissza a helyzetre és az érvre.
Ha a csoport egyhangú, kérdezd: „Mi lehetne a legerősebb ellenérv?”
A záráskor mondd el, mi történik a továbbvitt kérdésekkel.

